Diari Oficial de la Generalitat Valenciana


Sumari del DOGV 5380, del 03-11-2006 (2006/11736)

Convocatòria número 4/2006, relativa a una plaça de tècnic de gestió administrativa.
------------------------------------------------------------------------------------

### Dades del document

Número de DOGV
:   5380

Data del DOGV
:   03-11-2006

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2006/11965


Data del document
:   01-08-2006

Organisme emissor
:   Teatres de la Generalitat Valenciana

Tipus de document
:   Convocatòria

Correcció d'errades

Anàlisi jurídica

 Descriptors 

:   * Teatres de la Generalitat Valenciana
    * professió administrativa
    * concurs administratiu
    * professió jurídica
    * administració regional

Convocatòria número 4/2006, relativa a una plaça de tècnic de gestió administrativa. [2006/Q11755]  
Teatres de la Generalitat Valenciana, de conformitat amb l'Acord del seu Consell Rector, de data 30 de juny de 2004, adoptat en virtut del que disposa l'article 14, del Decret 36/1994, li cal per a la seua plantilla aprovada pel Consell Rector i amb la conformitat del president del Comité d'Empresa i les seccions sindicals d'este ens públic.  
El procediment d'oferta d'ocupació pública en Teatres de la Generalitat Valenciana, el regula l'article 14 del Decret 36/1994 i la Resolució de 31 de maig de 1995, de la Direcció General de Treball, per la qual es disposa el registre i publicació del II Conveni Col·lectiu del Personal Laboral de la Generalitat.  
Convocatòria en torn lliure: 4/2006.  
1. Denominació del lloc: tècnic de gestió administrativa.  
2. Naturalesa jurídica: laboral indefinit.  
Classificació: B 22-32.  
Número de lloc: 110.  
Bases de la convocatòria  
Primera. Objecte de la convocatòria  
1.1 La present convocatòria té com a objecte la selecció de personal, per mitjà del sistema de concurs oposició.  
Segona. Condicions generals dels aspirants  
2.1 Segons el que disposa l'article 12 del Decret Legislatiu de 24 d'octubre de 1995, del Consell de la Generalitat Valenciana, per la qual s'aprova el Text Refós de la Funció Pública Valenciana, així com en la Llei 17/1993, de 23 de desembre, sobre l'accés a determinats sectors de la funció pública dels nacionals, dels altres estats membres de la Unió Europea, per a ser admés a estes proves selectives, serà necessari:  
2.1.1 Ser espanyol o nacional d'un estat membre de la Unió Europea o nacional del Regne de Noruega o de la República d'Islàndia. També podran participar el cònjuge, descendents i descendents del cònjuge, dels espanyols i dels nacionals de països membres de la Unió Europea, de Noruega o d'Islàndia, sempre que no estiguen separats de dret, menors de 21 anys o majors de la dita edat que visquen a les seues expenses.  
Igualment s'estendrà a les persones incloses en l'àmbit dels tractats internacionals celebrats per la Comunitat Europea i ratificats per Espanya, en els quals s'aplica la lliure circulació de treballadors.  
2.1.2 Tindre complits 18 anys i no haver arribat a l'edat de jubilació.  
2.1.3 Estar en possessió o complides les condicions per a obtindre'l, abans de la finalització del termini de presentació de sol·licituds, del títol de certificat d'escolaritat o equivalent. La persona interessada haurà de justificar-ne les equivalències dels títols al·legats.  
2.1.4 En el cas de titulacions obtingudes a l'estranger haurà d'estar en possessió de la credencial que n'acredite l'homologació.  
2.1.5 Posseir la capacitat física i psíquica necessària per a l'exercici de les funcions dels llocs de treball oferits.  
2.1.6 No trobar-se inhabilitat o inhabilitada penalment per a l'exercici de funcions públiques.  
2.1.7 No haver sigut separat o separada per mitjà d'expedient disciplinari, de qualsevol administració o ocupació pública.  
2.1.8 Els aspirants la nacionalitat dels quals no siga l'espanyola hauran d'acreditar, igualment, no estar sotmesos a sanció disciplinària o condemna penal que impedisca, en el seu estat, l'accés a la funció pública.  
2.2 Les condicions per a ser admés a les proves hauran de complir-se en el moment de finalització del termini de presentació de sol·licituds i mantindre's durant tot el procés selectiu, fins al moment de la presa de possessió.  
Els aspirants hauran de complir, a més de les condicions establides en l'article 7 de la Resolució de 31 de maig de 1995, per la qual es disposa el registre i publicació del II Conveni Col·lectiu del personal laboral al servici de l'administració autonòmica (en avant II Conveni Col·lectiu).  
2.3 Estar en possessió, a més de la titulació genèrica que expressa l'article 7 del II Conveni Col·lectiu, de la titulació específica que s'establisca en la corresponent convocatòria.  
2.4 Per a la plaça de tècnic de gestió administrativa se sol·licitarà com a requisit llicenciatura o la diplomatura en l'àrea jurídica o equivalent.  
2.5 Les condicions per a ser admés a les proves hauran de complir-se en el moment de finalització del termini de presentació de sol·licituds i mantindre's durant tot el procés selectiu, fins al moment de la presa de possessió.  
Tercera. Aspirants amb discapacitació  
3.1 El tribunal establirà, per a les persones discapacitades que així ho sol·liciten, les adaptacions necessàries per a la realització de les proves. A este efecte, els interessats hauran de formular la petició corresponent en la sol·licitud de participació en la present oposició, seguint les instruccions establides en la base 6.3.2.  
3.2 Si en el desenvolupament de les proves se suscitaren dubtes raonables al tribunal respecte a la compatibilitat funcional d'un aspirant, podrà demanar el corresponent dictamen de la Comissió Mixta de Discapacitats, i en este cas l'aspirant podrà participar condicionalment en el procés selectiu, i quedarà en suspens la resolució definitiva sobre l'admissió o exclusió de les proves fins a la recepció del dictamen.  
Quarta. Sol·licituds  
Els qui desitgen prendre part en estes proves selectives hauran d'omplir la sol·licitud que figura com a model que s'adjunta a la present convocatòria i que els serà facilitada en les oficines de personal de Teatres de la Generalitat Valenciana.  
Cinquena. Drets d'examen  
Els drets d'examen seran els que figuren en la normativa d'aplicació i s'indiquen en la respectiva convocatòria.  
S'exclou dels drets d'examen la convocatòria de les places que cal cobrir pel procediment de promoció interna.  
Els drets d'examen s'ingressaran en qualsevol de les entitats bancàries col·laboradores que figuren en la sol·licitud.  
El pagament de la taxa s'acreditarà per mitjà de la validació per l'entitat col·laboradora en què s'efectue l'ingrés que serà concretament Bancaixa 2077 0063 55 9988228971, a través d'un certificat mecànic o, si no n'hi ha, segell i firma, en l'exemplar corresponent del grup B: 16,53 euros.  
La falta de la justificació del pagament dels drets d'examen determinarà l'exclusió de l'aspirant.  
Les persones amb discapacitat igual o superior al 33%, estan exemptes del pagament dels drets d'examen. Estos aspirants hauran de presentar un certificat de la Conselleria de Benestar Social o òrgans competents d'altres administracions públiques que acredite discapacitat igual o superior al 33%.  
Així mateix, estan exempts del pagament els membres de famílies nombroses de categoria especial.  
Els membres de famílies nombroses de categoria general gaudiran, si així ho fan constar en la seua sol·licitud d'una bonificació del 50% de la taxa, per a la qual cosa hauran d'adjuntar el títol de família nombrosa en vigor, expedit per l'òrgan competent de la Conselleria de Benestar Social o òrgans competents d'altres administracions públiques.  
Procedirà la devolució de les taxes per drets d'examen únicament en els supòsits i procediments establits en l'article 9 del Decret Legislatiu 1/2005, de 25 de febrer, del Consell de la Generalitat, pel qual s'aprova el Text Refós de la Llei de Taxes de la Generalitat.  
Sisena. Presentació de sol·licituds  
6.1 Les sol·licituds s'adreçaran a la Direcció General de Teatres de la Generalitat Valenciana.  
6.2 El termini per a la presentació de sol·licituds serà de 15 dies hàbils, comptadors des de l'endemà de la publicació d'esta convocatòria en el Diari Oficial de la Generalitat.  
Les sol·licituds es presentaran per les persones interessades al Registre General de Teatres de la Generalitat Valenciana, una vegada pagada la taxa que es fixa en la base cinquena.  
També es podran presentar les sol·licituds en la forma establida en l'article 38 de la Llei de Règim Jurídic de les Administracions Públiques i del Procediment Administratiu Comú.  
6.3 L'aspirant, en omplir la seua sol·licitud, haurà d'observar les instruccions següents:  
6.3.1 Els aspirants amb minusvalideses, que sol·liciten mesures d'adaptació, hauran d'assenyalar amb una ics (X) en la casella 33 el tipus de discapacitat: (F) física, (P) psíquica, (S) sensorial. Podran sol·licitar les mesures d'adaptació que necessiten establides en la sol·licitud, d'acord amb la classificació següent:  
1) Eliminació de barreres arquitectòniques i taula adaptada a la cadira de rodes.  
2) Ampliació del temps de durada de la prova. Per a poder sol·licitar esta mesura d'adaptació, l'aspirant haurà d'acompanyar obligatòriament un certificat expedit per l'òrgan oficial competent que especifique; diagnòstic i el temps (nombre de minuts) d'ampliació que sol·licita.  
3) Augment de la grandària dels caràcters del qüestionari, per dificultat de visió.  
4) Necessitat d'intèrpret, a causa de sordesa.  
5) Sistema braille d'escriptura, o ajuda d'una persona, per invident.  
6) Altres, especificant quins.  
6.3.2 En la sol·licitud haurà de constar que s'ha realitzat el corresponent ingrés dels drets d'examen, per mitjà de la validació per l'entitat col·laboradora en què es realitze l'ingrés, a través d'un certificat mecànic o, si no n'hi ha, segell i firma.  
6.3.3 En cap cas la mera presentació i pagament en l'entitat col·laboradora suposarà la substitució del tràmit de presentació, dins del termini establit i en la forma escaient, de l'imprés de sol·licitud d'acord amb allò que s'ha disposat en estes bases.  
Setena. Admissió dels aspirants  
7.1 Els aspirants queden vinculats a les dades que hagen fet constar en les seues sol·licituds, i poden únicament demandar-ne la modificació per mitjà d'un escrit motivat, dins del termini establit en la base 6 per a la presentació de sol·licituds.  
7.2 Acabat el termini de presentació de sol·licituds, amb la verificació prèvia que s'ha realitzat el pagament dels drets d'examen, l'òrgan convocant dictarà una resolució, que es publicarà al tauler d'anuncis de Teatres de la Generalitat i a la seua seu web http://teatres.gva.es que contindrà la relació provisional d'admesos i exclosos a la realització de les proves.  
7.3 Els aspirants podran, en el cas d'error o exclusió, esmenar els defectes en què hagen incorregut en la seua sol·licitud, o realitzar les al·legacions que tinguen per convenient en el termini de 10 dies hàbils, comptadors des de la data del registre d'eixida general de Teatres de la Generalitat Valenciana, este mateix dia es publicarà la relació provisional d'admesos i exclosos al tauler d'anuncis de Teatres de la Generalitat i a la seua seu web http: //teatres.gva.es, d'acord amb el que establix l'article 71 de la Llei de Règim Jurídic de les Administracions Públiques i del Procediment Administratiu Comú.  
7.4 En tot cas, a fi d'evitar errors i, en el supòsit de produir-se'n, possibilitar la seua esmena dins del termini establit i en la forma escaient, els aspirants comprovaran no sols que no figuren arreplegats en la relació provisional d'exclosos sinó, a més, que els seus noms i dades consten correctament en les pertinents relacions d'admesos.  
7.5 Transcorregut el termini anterior, vistes les al·legacions i esmenats els defectes, si és procedent, es dictarà una resolució que elevarà a definitiva la llista d'admesos i exclosos a la realització de les proves que es publicarà al tauler d'anuncis de Teatres de la Generalitat i a la seua seu web http://teatres.gva.es.  
7.6 En la resolució per mitjà de la qual es faça pública la llista definitiva d'admesos a la realització de les proves s'establirà, amb almenys 15 dies d'antelació, la data, el lloc de celebració i l'hora de començament de la primera part de la prova, així com l'orde de crida dels aspirants que serà alfabètic.  
Huitena. Proves selectives  
8.1 El procediment de selecció dels aspirants serà el de concurs oposició, constarà d'una fase d'oposició, de caràcter eliminatori i obligatori, i d'una fase de concurs, de caràcter obligatori.  
8.2 Desenvolupament de la fase d'oposició:  
La fase d'oposició consistirà en la realització d'una prova estructurada en dos parts de caràcter obligatori i eliminatori i que se celebraran en sessions independents.  
8.2.1 Primera part: consistirà a contestar per escrit a un qüestionari de preguntes amb quatre respostes alternatives de què només una d'elles serà la correcta. En la prova objectiva s'aplicarà la següent fórmula que minore els efectes dels encerts a l'atzar: [puntuació = encerts . (errors / 3)].  
El qüestionari estarà compost per 30 preguntes per al grup I i s'incrementarà en 10 preguntes per cada grup superior.  
El temps de realització de l'examen serà determinat prèviament pel tribunal i en cap cas serà inferior a un minut per cada pregunta.  
8.2.2 Segona part: només serà realitzada pels aspirants que hagen obtingut en la primera part d'esta prova una puntuació mínima de 12 punts.  
La segona part consistirà en el desenvolupament per escrit, en un temps mínim de dues hores i màxim de tres, a determinar pel tribunal, d'un supòsit pràctic referit a les matèries recollides en el temari.  
8.3 Qualificació de la prova.  
8.3.1 La primera part es qualificarà de 0 a 30 punts, i caldrà obtindre un mínim de 12 punts per a superar-la.  
8.3.2 La segona part es qualificarà de 0 a 30 punts, i caldrà obtindre un mínim de 12 punts per a superar-la.  
8.3.3 La puntuació final de la prova vindrà determinada per la suma de les puntuacions obtingudes en cada una de les parts. Per a entendre superada la prova haurà d'obtindre's, almenys, 30 punts i no haver sigut qualificat amb menys de 12 punts en cap de les parts.  
8.4 Qualificació final de la fase d'oposició.  
La fase d'oposició es valorarà amb un total de 60 punts, i caldrà obtindre un mínim de 30 punts per a superar-la.  
8.5 Fase de concurs.  
Només podran participar en la fase de concurs els aspirants que hagen superat la fase d'oposició.  
Els mèrits al·legats pels participants, dins del termini establit, hauran d'haver sigut obtinguts o computats fins a la data de finalització del termini de presentació d'instàncies.  
La puntuació màxima en la fase de concurs serà de 40 punts que es distribuiran d'acord amb el barem que figura en l'annex IV.  
8.6 Puntuació final del concurs oposició.  
La puntuació final del concurs oposició s'obtindrà sumant la puntuació obtinguda en ambdós fases.  
A continuació es configurarà una llista ordenada per puntuació de major a menor que s'interromprà quan el nombre d'inclosos en ella coincidisca amb el nombre de llocs convocats. Esta constituirà la llista definitiva d'aprovats.  
Els casos d'empat que es produïsquen es dirimiran de la manera següent: caldrà ajustar-se, en primer lloc, a la major puntuació obtinguda en la fase d'oposició i, si persistira l'empat este es dirimirà per la major puntuació obtinguda en els distints apartats del barem del concurs, pel mateix orde en què figuren relacionats.  
Si encara persistira l'empat, es dirimirà per orde alfabètic del primer cognom dels aspirants empatats, i s'iniciarà l'esmentat orde per la lletra que resulte del sorteig celebrat per part de la Generalitat Valenciana per a estos efectes per a l'any actual i, si no n'hi ha, per a l'any anterior.  
Novena. Desenvolupament de les proves selectives  
9.1 La primera part de la prova es realitzarà al lloc, en la data i l'hora que s'establisca i que serà publicat al tauler d'anuncis de Teatres de la Generalitat Valenciana i en la seua seu web almenys 15 dies naturals abans de la data de l'examen.  
9.2 Els aspirants seran convocats per a la realització de les proves en crida única, i quedaran decaiguts en els seus drets els aspirants que no compareguen a realitzar-les.  
Així mateix, els aspirants quedaran decaiguts en el seu dret quan es personen als llocs de celebració quan ja s'hagen iniciat les proves o per la inassistència a estes, encara que es dega a causes justificades. Atés que es tracten de proves orals o altres de caràcter individual i successiu, el tribunal podrà apreciar les causes al·legades i admetre l'aspirant, sempre que estes proves no hagen finalitzat i l'admissió no menyscabe el principi d'igualtat amb la resta del personal.  
Els aspirants hauran d'observar en tot moment les instruccions dels membres del tribunal o del personal ajudant o assessor durant la celebració de les proves, amb vista a l'adequat desenvolupament d'estes. Qualsevol alteració en el normal desenvolupament de les proves per part d'un o una aspirant, quedarà reflectida en l'acta corresponent, i l'aspirant podrà continuar el desenvolupament de l'exercici amb caràcter condicional fins que resolga el tribunal sobre l'incident.  
Abans de l'inici de cada part o prova, i sempre que s'estime convenient durant el desenvolupament d'este, els membres del tribunal, els seus ajudants o assessors comprovaran la identitat dels aspirants per mitjà de la presentació del document nacional d'identitat, del passaport o del permís de conduir o els documents equivalents per als nacionals d'altres estats, sense que per a este efecte siguen vàlides les fotocòpies compulsades d'estos documents; així com, si és el cas, de l'exemplar per a l'interessat de la sol·licitud d'admissió a les proves.  
Si en qualsevol moment del procés arriba a coneixement del tribunal que algun dels aspirants no posseïx la totalitat dels requisits exigits, haurà de requerir-li l'acreditació d'estos requisits. Si els requisits en qüestió no foren acreditats en el termini de 10 dies hàbils següents a la notificació del requeriment, el tribunal realitzarà proposta d'exclusió d'este, i indicarà les inexactituds o falsedats formulades per l'aspirant, a l'òrgan convocant el qual, amb les verificacions oportunes prèvies, dictarà una resolució motivada que exclourà l'aspirant del concurs oposició.  
Durant la realització dels exercicis, no està permés fumar als llocs de celebració d'estos exercicis ni l'ús de telèfons mòbils.  
9.3 Començades les proves, l'anunci de la celebració dels restants exercicis es farà públic pel tribunal al local en què s'haja celebrat l'anterior i a les seus web de Teatres de la Generalitat Valenciana i als taulers d'anuncis de l'ens públic i amb una antelació mínima de 12 hores si la crida és per a la sessió següent d'un mateix exercici i de 48 hores com a mínim si es tracta de la convocatòria per a un exercici distint.  
9.4 En totes les proves el tribunal prendrà les mesures que siguen necessàries per a garantir l'anonimat en la valoració d'estes, i s'anul·laran tots aquells exercicis en què es continga alguna marca que poguera identificar-ne l'autor.  
Deu. Publicitat de les llistes  
10.1 Al finalitzar cada una de les parts, de les quals consta la prova de la fase d'oposició, el tribunal publicarà al lloc d'examen, a les seus de Teatres de la Generalitat Valenciana, i a la seua seu web, la relació d'aspirants que han superat la prova amb expressió del seu nom, cognoms, document nacional d'identitat i la puntuació obtinguda. S'entendrà que han superat la prova únicament aquells aspirants que hagen obtingut la puntuació mínima exigida per a superar-la, segons s'especifica en la convocatòria.  
10.2 Una vegada finalitzada la fase d'oposició, el tribunal, per mitjà d'un anunci publicarà al lloc d'examen i a les seus de la Conselleria de Justícia, Interior i Administracions Públiques d'Alacant, Castelló i València, i a la pàgina web de la Conselleria de Justícia, Interior i Administracions Públiques la llista amb la qualificació final de la prova de l'oposició a què fa referència la base 8.3.3 que constituirà la llista dels aspirants que han superat la fase d'oposició, per orde de puntuació, i que han de passar a la fase de concurs.  
 Als aspirants inclosos en la llista esmentada se'ls concedirà un termini de 10 dies hàbils perquè presenten, obligatòriament, un currículum acompanyat de tots aquells documents acreditatius dels mèrits establits a l'annex IV. Si els mèrits que s'al·leguen ja constaren en el Registre de Personal de Teatres de la Generalitat Valenciana, únicament serà necessari citar-los en el currículum, sense aportar els documents corresponents. Només es valoraran els mèrits al·legats en el currículum.  
Els aspirants que no presenten currículum es considerarà que desistixen de la seua sol·licitud i renuncien als seus drets, als efectes del que disposen els articles 90 i 91 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
10.3 Una vegada baremats els mèrits, el tribunal exposarà al tauler d'anuncis de Teatres de la Generalitat i a la seua seu web http://teatres.gva.es, la llista provisional d'aspirants amb la puntuació obtinguda en la fase de concurs, desglossada en els distints apartats del barem, i els concedirà un termini de 10 dies hàbils perquè formulen les reclamacions que estimen pertinents en relació amb la baremació.  
10.4 Resoltes les possibles reclamacions, el tribunal, per mitjà d'un anunci publicarà, al tauler d'anuncis de Teatres de la Generalitat i a la seua seu web http://teatres.gva.es la relació definitiva del concurs, així com la llista definitiva d'aspirants aprovats per orde de puntuació total.  
En cap cas el tribunal podrà declarar que han aprovat el procés selectiu un nombre superior al de llocs de treball convocats.  
Els casos d'empat es dirimiran de la manera següent: caldrà ajustar-se, en primer lloc, a la major puntuació obtinguda en la fase d'oposició, si persistira l'empat este es dirimirà per la major puntuació obtinguda en els distints apartats del barem del concurs, pel mateix orde en què figuren allistats.  
Si encara persistira l'empat es dirimirà per orde alfabètic del primer cognom dels aspirants empatats, i s'iniciarà l'esmentat orde per la lletra que resulte del sorteig en l'àmbit de la Generalitat que s'haja celebrat últimament per a este fi o bé en anys anteriors.  
Onze. Relació definitiva i presentació de documents  
11.1 El tribunal de selecció elevarà el president de Teatres de la Generalitat Valenciana la llista d'aprovats per a la seua publicació en el Diari Oficial de la Generalitat de la relació definitiva d'aspirants aprovats, per orde de puntuació total perquè en el termini de 20 dies des de l'endemà de la publicació aporten davant de la Direcció General de Teatres de la Generalitat Valenciana els documents següents:  
11.1.1 Fotocòpia compulsada del títol acadèmic i la resta de requisits exigibles segons el que establix la convocatòria o certificat acadèmic que acredite haver realitzat tots els estudis per a l'obtenció del títol. En el cas de titulacions obtingudes a l'estranger fotocòpia compulsada de la credencial que acredite l'homologació que corresponga.  
Dotze. Tribunals  
12.1 El tribunal de selecció de la convocatòria, està compost per:  
Presidenta: Inmaculada Gil Lázaro, directora general de Teatres de la Generalitat Valenciana.  
Secretari: Pablo Sánchez Peris, cap de gestió de personal de Teatres de la Generalitat Valenciana.  
Vocals:  
Dos representants de la Conselleria de Cultura.  
Ignacio Ferrando de la Cuadra, administrador.  
Tribunal suplent:  
President: Alfredo Mayordomo Fuentes, cap de producció.  
Secretària: Fernanda Medina Gil.  
Vocals:  
Dos representants designats per la Conselleria de Cultura.  
Santiago Torres Taboada, cap de gestió econòmica.  
12.2 El tribunal, per a la realització de les proves podrà designar els col·laboradors, ajudants i assessors especialistes que estime oportuns.  
12.3 Correspon al tribunal les funcions relatives a la determinació concreta del contingut de les proves i a la qualificació dels aspirants, tant en la fase de l'oposició com en la fase del concurs, així com, en general, l'adopció de totes les mesures siguen que calga amb vista al correcte desenvolupament de les proves selectives.  
12.4 Els membres del tribunal, així com els assessors, hauran d'abstindre's i podran ser recusats pels interessats quan concórreguen en ells circumstàncies de les establides en els articles 28 i 29 de la Llei de Règim Jurídic de les Administracions Públiques i del Procediment Administratiu Comú.  
12.6 A efectes de comunicacions i de qualsevol altra incidència el tribunal tindrà la seua seu a efectes de notificacions a la plaça de l'Ajuntament, 17, de València.  
12.7 Tots els tribunals comptaran amb un representant designat pel Comité d'Empresa de Teatres de la Generalitat Valenciana.  
Tretze. Recursos  
13.1 Contra la present resolució podrà interposar-se, de conformitat amb l'article 59 de l'Estatut dels Treballadors, una reclamació prèvia a la via judicial laboral davant del president de Teatres de la Generalitat Valenciana, d'acord amb el que disposa l'article 125 de la Llei 30/1992, de Règim Jurídic de les Administracions Públiques i del Procediment Administratiu Comú, en relació amb l'article 69 de la Llei de Procediment Laboral (Text Refós aprovat per Reial Decret Legislatiu 2/1995, de 7 d'abril).  
Denegada la reclamació o transcorregut un mes sense haver sigut notificada cap resolució, podrà formalitzar-se demanda davant del Jutjat Social competent dins del termini de dos mesos a comptar de la notificació o des del transcurs del termini en què aquella haja d'entendre's desestimada.  
Temari plaça oposicions.  
110 Tècnic mitjà de gestió administrativa B 22-032.  
Tema 1. L'Estatut d'Autonomia de la Comunitat Valenciana: estructura, contingut i principis fonamentals. Procediment de reforma de l'estatut. Les competències de la Comunitat Valenciana en l'estatut d'autonomia.  
Tema 2. Llei de Govern valencià: el president de la Generalitat. Els consellers. L'administració de la Generalitat. Organització, competència i estructura.  
Tema 3. La Llei de Règim Jurídic de les Administracions Públiques i del Procediment Administratiu Comú. Objecte i àmbit d'aplicació. Principis generals. Drets dels ciutadans. Els actes administratius. La revisió dels actes administratius. La revisió dels actes en via administrativa.  
Tema 4. El procediment administratiu: concepte i fases. Recursos administratius. Les reclamacions prèvies a l'exercici d'accions civils i laborals. La jurisdicció contenciosa administrativa: les parts, objecte del recurs i procediments.  
Tema 5. La potestat sancionadora. La responsabilitat patrimonial de l'administració.  
Tema 6. La Llei de Contractes de les Administracions Públiques: àmbit d'aplicació de la llei. Disposicions comunes als contractes de les administracions públiques. plecs de clàusules administratives i prescripcions tècniques.  
Tema 7. Les actuacions administratives preparatòries dels contractes. La tramitació dels expedients de contractació. L'adjudicació dels contractes.  
Tema 8. Els distints tipus de contractes administratius: el contracte d'obres. El contracte de gestió de servicis públics. El contracte de subministrament. Els contractes de consultoria i assistència de servicis.  
Tema 9. Els contractes de creació i interpretació artística i literària i els d'espectacles. Caràcter d'estos contractes. Actuacions preparatòries, efectes i extinció.  
Tema 10. Text Refós de la Llei d'Hisenda Pública de la Generalitat. Principis generals. Règim jurídic de la Hisenda de la Generalitat.  
Tema 11. Llei General de Subvencions. Àmbit d'aplicació de la llei. Disposicions comunes a les subvencions públiques.  
Tema 12. Llei General de Subvencions. Procediment de concessió i gestió de les subvencions.  
Tema 13. Llei 4/2003, d'Espectacles Públics de la Generalitat Valenciana. Disposicions generals. Requisits de les llicències i autoritzacions. Organització i desenvolupament dels espectacles i activitats recreatives.  
Tema 14. Teatres de la Generalitat Valenciana. Naturalesa jurídica i objectius.  
Tema 15. Els òrgans directius de Teatres de la Generalitat Valenciana. Composició i competències.  
Tema 16. El Circuit Teatral Valencià. Normativa.  
Tema 17. Les ajudes públiques gestionades per Teatres de la Generalitat Valenciana. Regulació. Ordenes convocatòria.  
Tema 18. El pressupost anual de Teatres de la Generalitat Valenciana. Fases d'elaboració. Aprovació i execució.  
Tema 19. La col·laboració amb altres entitats públiques i privades per a la realització d'activitats de caràcter artístics. Les coproduccions d'espectacles escènics.  
Tema 20. Llei de Prevenció de Riscos Laborals.  
Concurs  
Barem fase concurs.  
En la fase de concurs a què es referix la base 8.5 de la present convocatòria, la valoració dels mèrits s'efectuarà d'acord amb el barem següent:  
A) Experiència professional: 30 punts.  
1. Es valorarà l'experiència professional dels participants d'acord amb el barem següent:  
1.1 Per treballs realitzats en Teatres de la Generalitat Valenciana, en lloc idèntic a què s'oferix, a raó de 0,40 punts per cada mes complet de servici en actiu.  
1.2 Per treballs realitzats en Teatres de la Generalitat Valenciana, no establits en l'anterior apartat a raó de 0,20 punts per cada mes complet de servicis en actiu.  
1.3 Per treballs realitzats en llocs de l'administració del Consell de la Generalitat Valenciana, o dels seus organismes autònoms les competències del qual en matèria de personal els exercisca la Conselleria de Justícia, Interior i Administracions Públiques, segons el que disposa l'article 27 de la Llei de Funció Pública Valenciana, no establits en l'anterior apartat a raó de 0,15 punts per cada mes complet de servicis en actiu.  
1.4 Per treballs realitzats en altres administracions públiques en llocs del grup idèntic, o en el sector privat, en treballs per compte d'altri, autònoms i professionals, en funcions equivalents a les del grup que s'oferix, a raó de 0,10 punts per mes complet de servicis en actiu.  
1.5 Als efectes del que disposa el present barem es considerarà que els llocs de l'administració del Consell de la Generalitat Valenciana i dels seus organismes autònoms les competències dels quals en matèria de personal s'exercisquen per la Conselleria de Justícia, Interior i Administracions Públiques segons el que disposa l'article 27 de la Llei de Funció Pública Valenciana, la naturalesa jurídica o sector del qual haja variat en virtut de processos legals d'adaptació, han tingut sempre la naturalesa jurídica i sector que tinguen assignats en el moment de la finalització del termini de presentació d'instàncies de la convocatòria corresponent.  
2. L'experiència professional s'acreditarà d'acord amb els criteris següents:  
2.1 Els treballs per a administracions públiques s'acreditaran sempre per mitjà d'un certificat oficial de l'òrgan competent.  
2.2 La resta dels treballs per compte d'altri, per mitjà del contracte de treball i certificat de l'empresa de les funcions desenvolupades, quan estes no puguen deduir-se dels termes del contracte, sense que s'admeta contradicció entre ambdós documents. En tot cas, serà obligatòria la presentació del certificat o vida laboral que acredite haver cotitzat a la Seguretat Social durant tot el temps que s'al·legue en el grup de cotització corresponent a la categoria convocada.  
2.3 Per al supòsit de professionals i autònoms, llicència fiscal o impost d'activitats econòmiques, i certificat de col·legiació, quan procedisca, així com certificat o vida laboral que acredite haver cotitzat a la Seguretat Social durant tot el temps que s'al·legue en el grup o grups de cotització corresponents a la categoria convocada. Quan procedisca, i en substitució d'estos documents, s'aportarà un certificat oficial que acredite haver cotitzat en el Règim Especial o en la mutualitat corresponent.  
En tot cas la puntuació màxima a aconseguir, per experiència, no podrà superar els 32 punts.  
B) Formació: 10 punts (apartats 1 al 4).  
1. Valencià: màxim 5 punts.  
El coneixement del valencià es valorarà fins a un màxim de 5 punts, amb l'acreditació prèvia d'estar en possessió del corresponent certificat expedit o homologat per la Junta Qualificadora de Coneixements del Valencià, d'acord amb l'escala següent:  
. Coneixement oral: 1,00 punt.  
. Grau elemental: 2,00 punts.  
. Grau mitjà: 3,50 punts.  
. Grau superior: 5,00 punts.  
La valoració del coneixement del valencià s'efectuarà puntuant exclusivament el nivell més alt obtingut.  
2. Idiomes comunitaris: màxim de 2 punts.  
Es puntuarà fins a un màxim de 2 punts, a raó de 0,40 punts per curs o la seua equivalència si es tracta de cicles de l'escola oficial d'idiomes, així com 0,40 punts per curs o, si és el cas, per cada 12 crèdits d'idioma comunitari corresponents a títol oficial expedit per la universitat de llicenciatures en les distintes filologies, o de magisteri, especialitat de llengua estrangera, sempre que no es tracte del títol que va servir per a pertànyer al respectiu grup de titulació, i que no haja sigut objecte de valoració per l'apartat de formació.  
3. Titulació acadèmica: màxim 3 punts.  
Per la possessió de títols acadèmics oficials superiors a l'exigit en la convocatòria per a pertànyer al grup que s'oferix, a raó d'1,5 punts per títol, fins a un màxim de 3 punts.  
En tot cas la puntuació màxima que cal aconseguir, per formació, no podrà superar els 8 punts.  
4. Formació complementària relacionada amb el lloc de treball, expedit per organismes oficials (màxim 3 punts).  
100 o més hores: 1 punt.  
75 o més hores: 0,5 punts.  
50 o més hores: 0,25 punts.  
25 o més hores: 0,12 punts.  
15 o més hores: 0,065 punts.  
València, 1 d'agost de 2006.. La directora general de Teatres de la Generalitat Valenciana: Inmaculada Gil Lázaro.